لباكتيرية (كليمة مدّاولة أصلها يوناني βακτηριον (باكتيريون)، بلمغريبية: عكيكيز (حرفية)، بلأمازيغية لمعيارية لمغريبية: ⵜⴰⴱⴰⵢⵕⴰⵔⵜ (تبايرارت)، بلعربية: بكتيريا) هيا واحد لخليقة حية ؤ وحدوخلوية و صغيوّرة (غادية من 1 حتال 10 ميكروميتر)، بلاشك هاد لكاين ميكروسكوپي وماكايتشافش بلعين لمجرّدة. لباكتيرية عندها ميازي د لقبلوعلايف وكانعنيو بيهوم دوك لخلايق اللي ماعندهومش لعلفة ؤ اللي ناقصينهوم حتا التواشي لخلوية (بحال لميطوكوندرية،و الشبكة الداخلوپلازمية سوا لحرشة ولا لملسة) ، ضاهر باللي كاينين بعض لباكتيريات كايمرّضو بنادم ؤ كايديرو ليه مسايل صعيبة فصحتو وشي بعضين تاني لا، غيهوا دير(ي) فراصك باللي بعض لمرات راه لعفاين لباكتيرية تقدر تقتل - سيرتو للناس مالين مناعة على قد لحال. لقراية عليهوم كاتسما باكتيريولوجيا، وهادي شقفة من عيلم واسع سميتو ميكروبيولوجيا. بلمعقول، هاد لمعرفة فيها شلا فايدة فبزاف ديال الضومينات و غاتنفعنا بلبيان فلفهامة ديال شلا مراضي ؤ شلا صنايع. لباكتيريات معا هوما خلايق صغيوّرين (خلايق ميكروسكوپية) ماكانوش معروفين من واهلي، داكشي علاش سوقهوم ما تحلّو بيبانو حتال بدية دلقرن تمنطاش فاش أنطونيو فان لييوينهاويك لهولاندي (1632-1723) صاوب لميكروسكوپ لعدسي.